NEW CRIMINAL LAWS CHUNGCHANG INZIRTIRNA PROGRAMME KHAR A NI,"1009/2024-2025 Aizawl the 29th June, 2024: Ni 24 atanga 29, June, 2024 chhunga ATI, Mizoram a neih Orientation Programme for New Criminal Laws chu vawiin ni 29 June, 2024 khan Closing Function hman a ni. Orientation Programme hi Judicial Academy, Assam; Gauhati High Court leh Law & Judicial Department, Govt. of Mizoram te buatsaih niin Mizoram Judicial Service Officers leh Public Prosecutors te tana buatsaih a ni. An vaiin Judicial Officer 48 leh Public Prosecutors 50 an tel a ni. Closing Function ah hian Justice (Retd) Mir Alfaz Ali, Director, Judicial Academy, Assam & NEJOTI chuan valedictory speech pe in, Dan ṭha tak awm mahse a kengkawhtute kutah thui takin a innghat a, harsatna leh daltu karah pawh theitawp chhuah a dan kenkawh tumna rilru pu turin training a kal te a chah a ni. Dr. Renu Sharma, Chief Secretary pawhin thu a sawi a. Mizoram a dan tharte hman a nih theihna tura hmalakna hrang hrang awm tawhte a tarlang a, sawrkar in Notification ṭul ang te a chhuah tawh thute, Steering Committe din a nih thu te leh Action Plan siam anih thu a tarlangin, Dan thar tluang taka Mizoram chhunga hman a nih theih nan theihtawp chhuah turin training a kal te a chah bawk a ni. Pu Thanglianmang Guite, Registrar, Gauhati High Court (Aizawl Bench) in Orientation Programme Closing Function hi rawn telpuiiin Vote of Thanks sawina hun a hmang a ni. Orientation Programme ah hian ni 1 July, 2024 atanga hman tur Bharatiya Nyaya Sanhita, 2023; Bharatiya Nagarik Suraksha Sanhita, 2023; Bharatiya Sakshya Adhiniyam, 2023 chungchang zirho a ni. Heng dan thar pathum te hian dan hmanlai mek Indian Penal Code, 1860; CrPC, 1973 leh Indian Evidence Act, 1872-te a thlak dawn a ni.",Dated: 29 th Jun 24 6:01 PM,https://dipr.mizoram.gov.in/post/new-criminal-laws-chungchang-inzirtirna-programme-khar-a-ni